MT Il-Ġurnal Uffiċjali tal-Unjoni Ewropea C 181/5

Avviż dwar sentenzi tal-Qorti Ġenerali tal-15 ta’ Settembru 2016 fil-Kawżi T-80/14, T-111/14 sa T-121/14 u T-139/14 fir-rigward tar-Regolament ta’ Implimentazzjoni tal-Kummissjoni (UE) Nru 1194/2013 li jimponi dazju antidumping definittiv u jiġbor definittivament id-dazju proviżorju impost fuq importazzjonijiet tal-bijodiżil mill-Arġentina u l-Indoneżja, wara r-rakkomandazzjonijiet u d-deċiżjonijiet adottati mill-Korp għas-Soluzzjoni tat-Tilwim tal-Organizzazzjoni Dinjija tal-Kummerċ DS473 u DS480 (UE — Miżuri Antidumping fuq it-tilwim rigward il-bijodiżil)

(2018/C 181/05)

Is-sentenzi

Fil-15 ta’ Settembru 2016, il-Qorti Ġenerali tal-Unjoni Ewropea (“il-Qorti Ġenerali”) ħarġet sentenzi fil-kawżi T-80/14, T-111/14 sa T-121/14 (1) u T-139/14 (2) (is-“sentenzi”), li jannullaw l-Artikoli 1 u 2 tar-Regolament ta’ Implimentazzjoni tal-Kunsill (UE) Nru 1194/2013, tad-19 ta’ Novembru 2013, li jimponi dazju antidumping definittiv u li jiġbor definittivament id-dazju provviżorju impost fuq importazzjonijiet tal-bijodiżil li joriġinaw mill-Arġentina u l-Indoneżja (“ir-Regolament oriġinali”) (3), sa fejn dawn japplikaw għar-rikorrenti f’dawn il-każijiet (“il-produtturi esportaturi kkonċernati”) (4). Il-Kunsill tal-Unjoni Ewropea inizjalment appella s-sentenzi; Madankollu, l-appelli tneħħew mir-Reġistru tal-Qorti tal-Ġustizzja tal-Unjoni Ewropea fit-2 u fil-5 ta’ Marzu 2018 (5) wara d-deċiżjoni tal-Kunsill biex jkunu rtirati l-kawżi. Konsegwentement, is-sentenzi kisbu natura definittiva u vinkolanti mid-data li fiha ngħataw.

Il-Qorti Ġenerali ddeċidiet li l-istituzzjonijiet naqsu milli jistabbilixxu skont il-liġi li kien hemm distorsjoni sinifikanti fil-prezzijiet tal-materji primi ewlenin użati għall-produzzjoni tal-bijodiżil fl-Arġentina u fl-Indoneżja bħala riżultat tas-sistema ta’ Taxxa tal-Esportazzjoni Differenzjali li tapplika rati tat-taxxa differenti fuq il-materja prima u fuq il-bijodiżil. Hija kkonkludiet li l-istituzzjonijiet ma kellhomx jikkunsidraw li l-prezz tal-materja prima ma kienx rifless b’mod adegwat fir-rekords tal-produtturi esportaturi Arġentini u Indoneżjani eżaminati u ma kellhomx jinjoraw dawn ir-rekords meta ħadmu l-valur normali tal-bijodiżil prodott fl-Arġentina u fl-Indoneżja.

Wara s-sentenzi tal-Qorti Ġenerali, il-Korp għas-Soluzzjoni tat-Tilwim tad-WTO (DSB), fis-26 ta’ Ottubru 2016, adotta r-rapport tal-bord, kif immodifikat mir-Rapport tal-Korp tal-Appell (“ir-Rapporti tal-Arġentina”) (6), fl-Unjoni Ewropea - il-Miżuri Antidumping fit-tilwina dwar il-bijodiżil mill-Arġentina (DS473). Fit-28 ta’ Frar 2018, id-DSB adotta wkoll ir-rapport tal-bord fl-Unjoni Ewropea — il-Miżuri Antidumping fit-tilwima dwar il-bijodiżil mill-Indoneżja (DS480), (“ir-Rapport tal-Indoneżja”) (7).

Ir-Rapporti tal-Arġentina u tal-Indoneżja sabu, fost affarijiet oħra, li l-aġġustament tal-kost magħmul mill-Unjoni fir-Regolament oriġinali kien inkompatibbli mal-liġi tad-WTO. Barra minn hekk, ir-Rapport tal-Indoneżja sab li, bil-kontra tad-dritt tad-WTO, l-Unjoni kienet naqset milli tistabbilixxi limitu massimu tal-profitt fil-kalkolu tal-marġni tad-dumping. Barra minn hekk, ir-Rapport tal-Indoneżja sab ukoll li kien hemm xi inkonsistenzi fil-kalkoli speċifiċi għall-kumpaniji kif ukoll punti addizzjonali dwar kwistjonijiet relatati mad-dannu.

Sussegwentament għar-Rapporti tal-Arġentina, il-Kummissjoni bdiet rieżami (8) skont l-Artikolu 1(3) tar-Regolament (UE) 2015/476 tal-Parlament Ewropew u tal-Kunsill (9) (“ir-rieżami”). Wara r-rieżami, il-Kummissjoni adottat ir-Regolament ta’ Implimentazzjoni (UE) 2017/1578 li jemenda r-Regolament oriġinali (“ir-Regolament emendatorju”) (10)

Fil-bidu tar-rieżami, il-Kummissjoni ħabbret li hija tqis xieraq li teżamina l-konsegwenzi tas-sejbiet tar-Rapporti tal-Arġentina anki għall-miżuri imposti fuq il-bijodiżil mill-Indoneżja, peress li l-interpretazzjonijiet legali li jinsabu fir-Rapporti tal-Arġentina jidhru li huma wkoll rilevanti għall-investigazzjoni li tirrigwarda lill-Indoneżja.

Madankollu, matul l-eżami, il-Kummissjoni rċeviet għadd ta’ kummenti minn partijiet interessati dwar, b’mod partikolari, l-applikabbiltà tal-interpretazzjoni tar-Rapporti tal-Arġentina għall-miżuri fuq il-bijodiżil mill-Indoneżja. Il-Kummissjoni kkunsidrat li l-analiżi tal-kummenti fir-rigward tal-Indoneżja, kellhom bżonn ta’ aktar żmien u ddeċiediet li ma tinkludix eżaminazzjoni tal-Indoneżja fir-Regolament emendatorju, iżda minflok iżżomm ir-rieżami miftuħ minħabba li kien jikkonċerna lill-Indoneżja.

Konsegwenzi

F’konformità mal-Artikolu 266 TFUE, l-istituzzjonijiet tal-Unjoni jridu jieħdu l-miżuri neċessarji biex jiġu konformi mas-sentenzi tal-Qorti Ġenerali. Huwa rikonoxxut li, f’kawżi fejn il-proċedimenti jkunu jikkonsistu minn għadd ta’ stadji amministrattivi, l-annullament ta’ wieħed minn dawn l-istadji ma jannullax il-proċediment kollu (11). L-investigazzjoni antidumping hija eżempju ta’ tali proċediment b’bosta stadji.

Skont il-każistika tal-Qorti, il-proċedura biex ikun sostitwit att annullat tista’ titkompla mill-punt stess li fih tkun seħħet l-illegalità. L-Istituzzjonijiet tal-Unjoni, meta jkunu qed jeżegwixxu s-sentenzi, għandhom il-possibbiltà li jirrimedjaw l-aspetti tar-Regolament oriġinali li wasslu għall-annullament tiegħu fir-rigward tal-produtturi esportaturi kkonċernati (12).

Il-Kummissjoni jenħtieġ li tosserva mhux biss il-parti operattiva tas-sentenzi iżda wkoll ir-raġunijiet li wasslu għal dawk is-sentenzi u li kienu jikkostitwixxu l-bażi essenzjali tagħhom, sa tali punt li huma neċessarji biex tkun determinata t-tifsira eżatta ta’ dan li ntqal fil-parti operattiva (13). Kostatazzjonijiet oħra magħmula fir-Regolament oriġinali, li ma kinux ikkontestati fi ħdan il-perjodi preskrittivi għall-kontestazzjoni, jew li ġew miċħuda mis-sentenzi tal-Qorti Ġenerali u għalhekk ma wasslux għall-annullament tar-Regolament ikkontestat, jibqgħu validi.

Sabiex tikkonforma mal-obbligi tagħha, il-Kummissjoni tkompli bl-investigazzjoni antidumping li tikkonċerna l-importazzjonijiet ta’ bijodiżil li joriġinaw mill-Arġentina u mill-Indoneżja fil-punt stess li fih seħħet l-illegalità. F’dan il-każ, in-nuqqas ta’ teħid inkunsiderazzjoni tal-prezz tal-materja prima kif rifless fir-rekords tal-produtturi esportaturi Arġentini u Indoneżjani jenħtieġ li jkun rieżaminat mill-ġdid fid-dawl tas-sentenzi.

Barra minn hekk, il-Kummissjoni għandha l-obbligu li ġġib il-miżuri antidumping imposti fuq l-importazzjonijiet tal-bijodiżil mill-Arġentina u l-Indoneżja konformi ma’ dawn ir-rakkomandazzjonijiet u mad-deċiżjonijiet li jinsabu fir-Rapporti tal-Korp għas-Soluzzjoni tat-Tilwim tad-WTO.

Addizzjonalment, l-annullament mill-Qorti Ġenerali tar-Regolament oriġinali fir-rigward tal-produtturi esportaturi kkonċernati jaffettwa wkoll il-validità tar-Regolament emendatorju. Billi r-Regolament emendatorju immodifika regolament li fil-frattemp kien annullat, huwa stess sar ukoll null u mhux applikabbli fir-rigward tal-produtturi esportaturi kkonċernati.

Il-Kummissjoni tista’ tiddeċiedi li ma tillimitax dan il-ftuħ mill-ġdid tal-proċedimenti antidumping għall-produtturi esportaturi kkonċernati u li testendi s-sejbiet għall-produtturi esportaturi mill-Arġentina u mill-Indoneżja. Barra minn hekk, il-ftuħ mill-ġdid tal-proċedimenti għandu jikkunsidra mhux biss il-motivazzjoni tas-sentenzi iżda wkoll is-sejbiet tar-Rapporti tal-Arġentina u wkoll tal-Indoneżja.

Proċedura ta’ ftuħ mill-ġdid

Għalhekk, il-Kummissjoni tiftaħ mill-ġdid l-investigazzjoni antidumping dwar l-importazzjonijiet ta’ bijodiżil li joriġina mill-Arġentina u mill-Indoneżja li wasslu għall-adozzjoni tar-Regolament oriġinali u tagħlaq ir-rieżami pendenti sa fejn jirrigwarda l-Indoneżja (14).

Sottomissjonijiet bil-miktub u l-possibbiltà ta’ seduti ta’ smigħ

Il-produtturi esportaturi kollha u l-industrija tal-Unjoni huma mistiedna jippreżentaw l-fehmiet tagħhom, jissottomettu informazzjoni u jipprovdu evidenza ta’ sostenn. Sakemm ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien tliet ġimgħat mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea.

Il-partijiet interessati kollha jistgħu wkoll jitolbu li jinstemgħu mis-servizzi ta’ investigazzjoni tal-Kummissjoni. Għal seduti ta’ smigħ dwar kwistjonijiet li jkollhom x’jaqsmu mal-fażi inizjali tal-investigazzjoni, it-talba jenħtieġ li ssir bil-miktub u jenħtieġ li tispeċifika r-raġunijiet għat-talba fi żmien 15-il jum mid-data ta’ pubblikazzjoni ta’ din in-Notifika.

Istruzzjonijiet għas-sottomissjonijiet bil-miktub u biex tintbagħat il-korrispondenza

L-informazzjoni ppreżentata lill-Kummissjoni għall-fini tal-investigazzjonijiet tad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data soġġetta għad-drittijiet tal-awtur ta’ partijiet terzi, iridu jitolbu permess speċifiku lid-detentur tad-drittijiet li jippermetti b’mod espliċitu a) lill-Kummissjoni tuża l-informazzjoni u d-data għall-iskop ta’ dan il-proċediment tad-difiża tal-kummerċ u b) tipprovdi l-informazzjoni u/jew id-data lill-partijiet interessati għal din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Is-sottomissjonijiet bil-miktub u l-korrispondenza kollha pprovduti mill-partijiet interessati li jintalab trattament kunfidenzjali għalihom għandhom ikunu mmarkati “Limited” (15).

Partijiet interessati li jipprovdu informazzjoni “Limited” huma mitluba jipprovdu taqsiriet mhux kunfidenzjali skont l-Artikolu 19(2) tar-Regolament (UE) 2016/1036 tal-Parlament Ewropew u tal-Kunsill (16) (“ir-Regolament bażiku”), li jkunu mmarkati “Għall-ispezzjoni minn partijiet interessati”. Jenħtieġ li dawn is-sommarji jkunu ddettaljati tant li jippermettu li l-qofol tat-tagħrif imressaq b’mod kunfidenzjali jinftiehem raġonevolment. Jekk parti interessata li tippreżenta informazzjoni kunfidenzjali ma tipprovdix sommarju mhux kunfidenzjali tagħha fil-format u l-kwalità mitlubin, din l-informazzjoni tista’ tiġi injorata.

Il-partijiet interessati huma mistiedna jressqu s-sottomissjonijiet u t-talbiet kollha permezz tal-posta elettronika inklużi dokumenti skenjati ta’ prokuri u ta’ ċertifikazzjoni, bl-eċċezzjoni ta’ tweġibiet voluminużi li jiġu mressqa fuq CD-ROM jew DVD bl-idejn jew permezz ta’ ittra reġistrata. Meta jużaw il-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “KORRISPONDENZA MAL-KUMMISSJONI EWROPEA F’KAŻIJIET TA’ DIFIŻA TAL-KUMMERĊ” ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf Il-partijiet interessati jridu jindikaw isimhom, l-indirizz, in-numru tat-telefown u indirizz tal-posta elettronika validu u jenħtieġ li jiżguraw li l-indirizz elettroniku pprovdut ikun indirizz elettroniku tax-xogħol uffiċjali operattiv u ċċekkjat kuljum. Ladarba jingħataw id-dettalji ta’ kuntatt, il-Kummissjoni se tikkomunika mal-partijiet interessati permezz tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni permezz ta’ mezz ieħor ta’ komunikazzjoni jew sakemm in-natura tad-dokument li għandu jintbagħat ma tkunx teħtieġ l-użu tal-posta reġistrata. Għal aktar regoli u tagħrif dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet bil-posta elettronika, il-partijiet interessati jinħtieġ li jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË Posta elettronika: TRADE-AD593A-BIODIESEL@ec.europa.eu

Nuqqas ta’ kooperazzjoni

F’każijiet fejn xi parti interessata tirrifjuta l-aċċess jew ma tipprovdix l-informazzjoni meħtieġa fil-limiti ta’ skadenza stipulati, jew tfixkel b’mod sinifikanti l-investigazzjoni, is-sejbiet, pożittivi jew negattivi, jistgħu jsiru fuq il-bażi tal-fatti disponibbli, skont l-Artikolu 18 tar-Regolament bażiku.

Fejn jinstab li parti interessata pprovdiet informazzjoni falza jew qarrieqa, l-informazzjoni titwarrab u jintużaw il-fatti disponibbli.

Jekk parti interessata ma tikkooperax jew tikkoopera parzjalment biss u s-sejbiet għalhekk ikunu bbażati fuq fatti disponibbli skont l-Artikolu 18 tar-Regolament bażiku, ir-riżultat jista’ jkun anqas favorevoli għal dik il-parti milli kieku tkun ikkooperat.

In-nuqqas li tingħata tweġiba kompjuterizzata ma jiġix ikkunsidrat bħala nuqqas ta’ kooperazzjoni, dment li l-parti interessata turi li biex tippreżenta t-tweġiba kif mitlub ikun iwassal għal piż żejjed mhux raġonevoli jew kost addizzjonali mhux raġonevoli. Il-parti interessata jinħtieġ li tikkuntattja l-Kummissjoni immedjatament.

Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni.

L-Uffiċjal tas-Seduta jeżamina t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u kwalunkwe talba oħra dwar id-difiża tal-partijiet interessati u minn terzi persuni li jistgħu jinqalgħu matul il-proċediment. It-talbiet kollha iridu jkunu ppreżentati fil-waqt propizju sabiex ma jfixklux it-twettiq ordnat tal-proċedimenti.

L-Uffiċjal tas-Seduta jista’ jorganizza seduti ta’ smigħ u jagħmilha ta’ medjatur biex jiżgura li d-drittijiet tad-difiża tal-partijiet interessati jkunu qed jitħaddmu b’mod sħiħ.

It-talba għal seduta ta’ smigħ mal-Uffiċjal tas-Seduta jenħtieġ li ssir bil-miktub u jenħtieġ li jiġu speċifikati r-raġunijiet għat-talba.

L-Uffiċjal tas-Seduta jipprovdi wkoll opportunitajiet biex issir seduta li tinvolvi lill-partijiet u li tippermetti li jiġu ppreżentati fehmiet differenti u li jitressqu argumenti kuntrarji dwar kwistjonijiet li jirrigwardaw, fost affarijiet oħra, l-implimentazzjoni tas-sentenza.

Għal aktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/ (bl-Ingliż)

Proċessar ta’ data personali

Id-data personali kollha miġbura f’din l-investigazzjoni se tiġi trattata skont ir-Regolament (KE) Nru 45/2001 tal-Parlament Ewropew u tal-Kunsill (17).

Informazzjoni lill-awtoritajiet doganali

Id-dazji definittivi tal-antidumping imħallsa skont ir-Regolament fuq importazzjonijiet ta’ bijodiżil, li attwalment jaqgħu taħt il-kodiċijiet NM ex 1516 20 98 (kodiċi TARIC 1516209821, 1516209829 u 1516209830), ex 1518 00 91 (kodiċi TARIC 1518009121, 1518009129 u 1518009130), ex 1518 00 95 (TARIC code 1518009510), ex 1518 00 99 (kodiċi TARIC 1518009921, 1518009929 u 1518009930), ex 2710 19 43 (kodiċi TARIC 2710194321, 2710194329 u 2710194330), ex 2710 19 46 (kodiċi TARIC 2710194621, 2710194629 u 2710194630), ex 2710 19 47 (kodiċi TARIC 2710194721, 2710194729 u 2710194730), 2710 20 11, 2710 20 15, 2710 20 17, ex 3824 99 92 (kodiċi TARIC 3824999210, 3824999212, 3824999220), 3826 00 10 u ex 3826 00 90 (kodiċi TARIC 3826009011, 3826009019 u 3826009030), prodott mill-produtturi esportaturi ikkonċernati kif spjegat fil-tabella segwenti, u d-dazji definittivi proviżorji miġbura skont l-Artikolu 2 ta’ dak ir-Regolament, jenħtieġ li jitħallsu lura jew ikunu rimessi. Il-ħlas mill-ġdid jew ir-remissjoni jridu jintalbu mingħand l-awtoritajiet doganali nazzjonali skont il-leġiżlazzjoni doganali applikabbli.

Il-kodiċi TARIC addizzjonali L-Arġentina Unitec Bio SA, Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA (General Deheza, B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 L-Indoneżja PT Pelita Agung Agrindustri, Medan B788 PT Ciliandra Perkasa, Ġakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Divulgazzjoni

Il-produtturi esportaturi kollha u l-industrija tal-Unjoni se jkunu sussegwentament infurmati bis-sejbiet ta’ din l-investigazzjoni u se jingħataw opportunità jikkummentaw.

(1) ĠU C 402, 31.10.2016, p. 28.

(2) ĠU C 392, 24.10.2016, p. 26.

(3) ĠU L 315, 26.11.2013, p. 2.

(4) Il-produtturi esportaturi Arġentini Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA), u l-produtturi esportaturi Indoneżjani PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Id-Digrieti tal-President tal-Qorti tal-Ġustizzja tal-15 ta’ Frar 2018 fil-Kawżi Konġunti C-602/16 P u C-607/16 P sa C-609/16 P, u tas-16 ta’ Frar 2018 fil-Kawżi C-603/16 P sa C-606/16 P.

(6) WTO, Report of the Appellate Body, AB-2016-4, WT/DS473/AB/R, is-6 ta’ Ottubru 2016, u WTO, Report of the Panel, WT/DS473/R, id-29 ta’ Marzu 2016.

(7) WTO, Report of the Panel, WT/DS480/R, il-25 ta’ Jannar 2018.

(8) Notifika ta’ bidu dwar il-miżuri antidumping fis-seħħ fuq l-importazzjonijiet ta’ bijodiżil li joriġinaw mill-Arġentina u mill-Indoneżja, wara r-rakkomandazzjonijiet u d-deċiżjonijiet adottati mill-Korp għas-Soluzzjoni tat-Tilwim tal-Organizzazzjoni Dinjija tal-Kummerċ fit-tilwima UE — il-Miżuri Antidumping fuq il-Bijodiżil (DS473) (ĠU C 476, 20.12.2016, p. 3).

(9) Ir-Regolament (UE) 2015/476 tal-Parlament Ewropew u tal-Kunsill tal-11 ta’ Marzu 2015 fuq il-miżuri li jistgħu jittieħdu mill-Unjoni wara rapport adottat mill-Korp għall-Ftehim fuq Tilwim tal-WTO dwar kwistjonijiet fuq antidumping u antisussidji (ĠU L 83, 27.3.2015, p. 6).

(10) Ir-Regolament ta’ Implimentazzjoni tal-Kummissjoni (UE) 2017/1578 tat-18 ta’ Settembru 2017 li jemenda r-Regolament ta’ Implimentazzjoni (UE) Nru 1194/2013 li jimponi dazju antidumping definittiv u li jiġbor definittivament id-dazju provviżorju impost fuq importazzjonijiet tal-bijodiżil li joriġinaw mill-Arġentina u l-Indoneżja (ĠU L 239, 19.9.2017, p. 9).

(11) Il-Kawża T-2/95 Industrie des poudres sphériques (IPS) vs il-Kunsill [1998] ECR II-3939

(12) Il-Kawża C-458/98 Industrie des poudres sphériques (IPS) vs il-Kunsill (2000) ECR I-08147.

(13) Il-Kawża T-89/00, Europe Chemi-Con (Deutschland) GmbH vs il-Kunsill [2002] ECR II-3651, p. 39.

(14) Ara n-nota 8 f’qiegħ il-paġna.

(15) Dokument “Limited” huwa dokument meqjus kunfidenzjali skont l-Artikolu 19 tar-Regolament tal-Kunsill (UE) 2016/1036 tal-Parlament Ewropew u tal-Kunsill (ĠU L 176, 30.6.2016, p. 21) u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim dwar l-Antidumping). Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(16) Ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU L 176, 30.6.2016, p. 21).

(17) Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dak id-data (ĠU L 8, 12.1.2001, p. 1).

(*1) B785 huwa l-kodiċi addizzjonali TARIC ippubblikat fir-Regolament ta’ Implimentazzjoni (UE) Nru 1194/2013. Il-kodiċi addizzjonali TARIX bħalissa marbut ma’ dawk il-kumpaniji huwa C330.